S-479/2008

Málið, sem dómtekið var 10. júní sl., er höfðað með ákæru lögreglustjórans á höfuðborgarsvæðinu, útgefinni 15. apríl 2008 á hendur „M-x-x B-x-x, kt. [...], Strandgötu 8, Sandgerði, fyrir líkamsárás, með því að hafa síðla kvölds föstudaginn 10. október 2007 að Höfðatúni 12 í Reykjavík ráðist á K-x-x A-x-x S-x-x, kt. [...], og slegið hann hnefahöggum í andlit og líkama og barið hann með stól í höfuðið, með þeim afleiðingum að hann hlaut nefbeinsbrot, mar á hægra gagnaugasvæði og mar á vinstri brjóstvöðva.

Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981 og 111. gr. laga nr. 82, 1998.

Þess er krafist að ákærði verði dæmdur til refsingar.

Af hálfu K-kk-ef A-kk-ef S-x-x er þess krafist, að ákærði verði dæmdur til að greiða sér skaða- og miskabætur samtals að fjárhæð kr. 259.989.- með dráttarvöxtum frá 19. október 2007 til greiðsludags.“

Ákærði játaði að hafa slegið kæranda með hnefunum en neitaði að hafa slegið hann með stól. Hann krefst sýknu en til vara vægustu refsingar og að brotið verði heimfært undir 1. mgr. 217. gr. almennra hegningarlaga. Þess er aðallega krafist að bótakröfunni verði vísað frá dómi, en til vara að ákærði verði sýknaður af henni. Til þrautavara er þess krafist að hún verði lækkuð verulega. Þess er krafist að málskostnaður verði felldur á ríkissjóð, þar með talin málsvarnarlaun verjanda ákærða.

II

Málavextir eru þeir að undir miðnætti föstudaginn 19. október 2007, ekki 10. október eins og segir í ákæru, var lögreglan kvödd að Höfðatúni 12 þar sem lögreglumenn hittu framangreindan kæranda fyrir. Kærandi skýrði svo frá að skömmu áður hafi maður, sem hann þekkti ekki, bankað á dyrnar hjá sér. Maðurinn hafi gengið inn og að gítar sem var í herberginu og gert sig líklegan til að taka hann án þess að hafa um það nokkur orð við kæranda. Kærandi kvaðst hafa reynt að hindra manninn í því að taka gítarinn en hann brugðist illa við og slegið sig í andlitið og síðar með stól. Vitni á staðnum staðfesti frásögn kæranda. Lögreglan hafði eftir honum að árásarmaðurinn hafi verið pólskur karlmaður.

Við yfirheyrslu hjá lögreglu bar kærandi á sama hátt, en gat nú nafngreint ákærða sem árásarmanninn.

Ákærði var yfirheyrður af lögreglu og kannaðist við að hafa ætlað að sækja gítar sem var í herbergi kæranda og sem ákærði hafi fengið að láni hjá eigandanum. Eigandinn og kærandinn hafi búið í sama herbergi. Kærandinn hafi ekki verið sáttur við að hann tæki gítarinn og hafi þeir byrjað að slást en verið fljótt skildir að og kvað ákærði slagsmálin ekki hafa verið alvarleg. Hann neitaði að hafa slegið kæranda með stól en kvað vel geta verið að hann hefði kýlt hann í nefið.

Kærandi leitaði á slysadeild í framhaldi af átökunum og í vottorði þaðan segir að hann hafi verið nefbrotinn, marinn á gagnauga og brjósti. Læknirinn sem gaf vottorðið staðfesti það en gat ekki borið um hvort áverkarnir á kæranda stöfuðu af höggum með hnefa eða bareflum, en þeir hafi verið af völdum högga.

III

Fyrir dómi bar ákærði að hann hafi farið að Höfðatúni 12 umrætt kvöld til að fá gítar lánaðan, en eigandi hans hafi búið í sama herbergi og kærandi. Kvaðst ákærði hafa sagt kæranda að hann hefði talað við eigandann og fengið leyfi hans til að fá gítarinn lánaðan. Kærandi hafi hins vegar brugðist illa við, farið á eftir honum og tekið í peysu sína og rifið. Eftir það hafi þeir byrjað að takast á og farið að slást í stiganum. Ákærði viðurkenndi að hafa slegið kæranda með hnefunum í andlit og líkama. Hann neitaði hins vegar að hafa slegið kæranda með stól, en þarna hafi verið húsgögn og verið geti að þeir hafi dottið á þau. Ákærði tók fram að kærandinn hefði líka slegið sig. Spurður um orðaskipti milli þeirra áður en átökin hófust kvaðst ákærði hafa komið inn í herbergið og sagst ætla að taka gítarinn, eigandinn hafi leyft sér það.

Framangreindur kærandi bar að hann hafi verið í herbergi sínu þetta kvöld en herbergisfélagi hans hafi verið fjarverandi. Félaginn hafi sagt honum áður en hann fór að kærandi mætti ekki lána eigur hans nema hringja fyrst í sig. Á milli klukkan tíu og tíu þrjátíu hafi verið barið að dyrum og svo hafi ákærði komið inn. Herbergisfélaginn hafi átt gítar sem var í herberginu og hafi ákærði sagst ætla að taka hann. Kærandi kvaðst hafa fyrst viljað hringja í herbergisfélaga sinn en ákærði hafi tekið gítarinn og farið út. Kærandi fór á eftir honum og var ákærði þá á leið inn í stofu. Ákærði var þar með vini sínum og kvaðst kærandi hafa ítrekað að ákærði ætti að skila gítarnum en ákærði hafi rétt vini sínum gítarinn. Í sama mund kvaðst kærandi hafa fengið fyrsta höggið og kvaðst hann hafa rétt manni sem þar var gleraugu sín á meðan hann hafi reynt að verjast ákærða og kvaðst kærandi hafa slegið ákærða en ekki hafa átt upptök að átökunum. Kærandi kvaðst hafa tekið gítarinn og ætlað með hann inn í herbergið, en ákærði hafi þá tekið hann hálstaki og hafi hann næstum misst andann. Þeir hafi síðan farið aftur inn í stofuna þar sem átökin hafi haldið áfram, en menn hafi komið að og reynt að skilja þá. Ákærði hafi meðal annars slegið hann í brjóstkassann og eftir það hafi hann sest á gólfið. Eftir það muni hann bara eftir eins konar stáli eða áli, eins og hann orðaði það, en menn sem voru viðstaddir hafi sagt sér að ákærði hafi slegið sig með stól en það hafi hann ekki séð. Höggið hafi lent nálægt augabrún. Næst þegar hann mundi eftir sér hafi hann setið á gólfinu með gítarinn. Hann hafi farið inn í herbergi sitt og komið gítarnum fyrir á sínum stað. Allt í einu hafi hurðin opnast og hann fengið tvö eða þrjú högg í andlitið. Kærandi kvað sama manninn, það er ákærða, hafa slegið hann.

A-x-x D-x-x bar að hafa verið í Höfðatúni 12 umrætt kvöld og komið að ákærða og kæranda þar sem þeir voru að slást, eða réttara sagt hafi þeir verið að tuskast, haldið í föt hvors annars og öskrað hvor á annan. Hann kvaðst ekki muna eftir að hafa séð stól notaðan í slagsmálunum. Borinn var undir hann framburður hans hjá lögreglu, en þar kvaðst hann hafa séð ákærða slá kæranda með stól í höfuðið. Hann staðfesti undirritun sína undir skýrsluna, en kvaðst ekki muna hvað hann hafi sagt við lögregluna, en bar að hann hefði nú sagt það sem hann myndi um málið.

R-x-x W-x-x bar að hafa verið sofandi þegar átökin hófust, en hann hafi vaknað við högg í hurð. Hann kvaðst hafa farið fram og séð kæranda liggja á gólfinu og annar maður hafi setið á honum. Maðurinn hafi verið Pólverji en hann viti ekki hver hann sé. Kærandi hafi beðið hann um hjálp og hafi hann og annar maður til reist kæranda við en þá hafi maðurinn sem hafi setið á kæranda tekið stól og lamið hann með honum. Ekki mundi hann úr hverju stóllinn var. Kærandi hafi þá fallið aftur í gólfið og hinn maðurinn farið út við svo búið. R-kk-nf kvað kæranda hafa reynt að verja sig en ekki getað mikið þar eð hann hafi legið í gólfinu.

R-x-x W-x-x bar að hafa komið að Höfðatúni 12 umrætt kvöld með ákærða til að sækja gítar. Ákærði hafi talað við eiganda gítarsins og fengið leyfi til að fá hann. Þegar þeir komu á staðinn hafi ákærði farið inn í herbergið en hann hafi sjálfur beðið frammi. Úr herberginu hafi heyrst kall og kvaðst hann hafa heyrt kæranda segja að hann ætlaði að binda enda á þessi gítarslánsmál, eins og hann orðaði það, og hafi hann komið fram á eftir ákærða. Ákærði hafi hins vegar sagt að hann hafi fengið leyfi hjá eigandanum til að taka gítarinn. Kærandinn hafi byrjað að togast á við ákærða og hafi rifið í peysu hans. Upp úr þessu hafi slagsmálin hafist, en hann hafi reynt að skilja þá ásamt öðrum manni sem kom þarna að. Hann kvað ákærða hafa tekið í stól og ætlað að slá kæranda með honum en hann hafi hindrað það.

A-x-x K-x-x, eigandi gítarsins, bar að hann hafi búið í sama herbergi og kærandi að Höfðatúni 12 á umræddum tíma, en ekki verið heima þegar átökin urðu. Hann kvaðst hafa lánað ákærða gítarinn sinn þetta kvöld. Ákærði hafi hringt í sig og hafi hann lánað honum gítarinn. Hann gat ekki svarað því hvort kærandi hafi vitað um þetta, en ákærði hafi áður fengið gítarinn lánaðan. Hann kannaðist við að hafa beðið kæranda að gæta eigna sinna í herberginu, enda hafi dyrnar verið opnar.

J-kk-nf Þ-kk-nf E-kk-nf lögreglumaður ritaði frumskýrslu málsins sem hann staðfesti. Hann bar að á vettvangi hafi menn rætt við lögregluna á ensku, þar á meðal kærandi. Kærandi skýrði frá því að hann hafi verið kýldur í andlitið og sleginn með stól og hafi hann verið með áverka í andliti.

IV

Hér að framan hefur verið gerð grein fyrir upphafi átaka ákærða og kæranda, en þau snerust um töku ákærða á gítar úr herbergi kæranda. Eigandi gítarsins hafði lánað ákærða hann, en ekki er ljóst hvort kærandi vissi um það. Kæranda og eigandanum ber hins vegar saman um að kærandi átti að gæta eigna eiganda gítarsins. Ákærði tók gítarinn og leiddu athugsemdir kæranda, sem hann fylgdi eftir með því að toga í föt ákærða, til þess að átök hófust milli þeirra. Ákærði viðurkenndi að hafa slegið kæranda með hnefum í andlit og líkama í þeim átökum og styðst sú viðurkenning við framburð vitna. Ákærði hefur hins vegar neitað að hafa slegið kæranda með stól. Kærandi kvaðst ekki hafa séð ákærða slá sig með stól, en mundi eftir áli eða stáli eins og hann orðaði það. Á vettvangi hafði kærandi skýrt lögreglu frá því að hann hefði verið sleginn með stól og fyrir dómi bar hann að sér hefði verið sagt það. Eins og rakið var bar eitt vitni fyrir dómi að hafa séð ákærða slá kæranda með stól og annað vitni ber að hafa séð ákærða taka í stól til að slá kæranda en vitnið hafi tekið stólinn af honum. Þriðja vitnið hafði borið hjá lögreglu að hafa séð ákærða slá kæranda með stól, en fyrir dómi kvaðst það ekki muna hvort það hefði séð stól notaðan í slagsmálunum. Þetta vitni staðfesti undirritun sín á lögregluskýrsluna, en kvaðst ekki muna hvað það hefði sagt við lögregluna. Fyrir dómi hefði það hins vegar sagt það sem það myndi um málið. Með því að vitnið hefur staðfest undirritun sína á skýrslunni verður lagt til grundvallar að hún sé rétt.

Með vísun til þess sem nú hefur verið rakið er sannað með játningu ákærða sem styðst við önnur gögn málsins að hann hafi slegið kæranda með hnefahöggum í andlit og líkama eins og hann er ákærður fyrir. Með framburði framangreindra vitna er ekki óvarlegt að telja sannað, þrátt fyrir neitun ákærða, að hann hafi í átökunum slegið kæranda með stól. Ákærði verður því sakfelldur samkvæmt ákærunni og er brot hans þar rétt fært til refsiákvæða.

Samkvæmt sakavottorði ákærða var hann sektaður og sviptur ökuleyfi í janúar síðastliðnum fyrir ölvunarakstur. Við ákvörðun refsingar hans nú verður því höfð hliðsjón af 78. gr. almennra hegningarlaga. Þótt ákærði eigi sér ekki sérstakar málsbætur, þar eð viðbrögð hans við afskiptum kæranda voru miklu ofsafengnari en tilefni var til, þá verður að líta til þess við ákvörðun refsingar að kærandi átti nokkurn hlut að upphafi átakanna. Refsing ákærða verður því ákveðin 60 daga fangelsi en fresta skal fullnustu hennar og falli hún niður að liðnum 2 árum frá birtingu dómsins fyrir ákærða haldi hann almennt skilorð 57. gr. almennra hegningarlaga.

Skaðabótakrafa kæranda sundurliðast þannig að 9.989 krónur eru vegna útlagðs kostnaðar og 250.000 krónur eru vegna miska. Lögð hafa verið fram gögn til stuðnings kröfu um endurgreiðslu útlagðs kostnaðar og verður sá liður tekinn til greina. Með hliðsjón af málavöxtum öllum ákveðast miskabætur 100.000 krónur. Krafan skal bera vexti eins og nánar greinir í dómsorði.

Loks verður ákærði dæmdur til að greiða 15.700 krónur í sakarkostnað og málsvarnarlaun skipaðs verjanda síns, G-kk-ef Ó-kk-ef J-kk-ef hrl., 166.928 krónur að meðtöldum virðisaukaskatti.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærði, M-x-x B-x-x, sæti 60 daga fangelsi en fresta skal fullnustu refsingarinnar og falli hún niður að liðnum 2 árum frá birtingu dómsins fyrir ákærða haldi hann almennt skilorð 57. gr. almennra hegningarlaga.

Ákærði greiði K-x-x A-x-x S-x-x 109.989 krónur með vöxtum samkvæmt 8. gr. laga nr. 38/2001 frá 19. október 2007 til dómsuppsögudags en með dráttarvöxtum samkvæmt III. kafla sömu laga frá þeim degi til greiðsludags.

Ákærði greiði 15.700 krónur í sakarkostnað og málsvarnarlaun skipaðs verjanda síns, G-kk-ef Ó-kk-ef J-kk-ef hrl., 166.928 krónur að meðtöldum virðisaukaskatti.

A-kk-nf Í-kk-nf